RAPPORT FRA KOMMISSIONEN TIL EUROPA-PARLAMENTET OG RÅDET

Undersøgelse af anvendelsesområdet for Europa-Parlamentets og Rådets forordning nr. 654/2014 af 15. maj 2014

1.Indledning

Denne rapport vedrører Europa-Parlamentets og Rådets forordning (EU) nr. 654/2014 af 15. maj 2014 ("håndhævelsesforordningen"), der fastsætter regler og procedurer til at sikre en effektiv og rettidig udøvelse af EU's rettigheder i henhold til internationale handelsaftaler. Håndhævelsesforordningen gør det muligt for Den Europæiske Union at suspendere eller tilbagetrække indrømmelser i henhold til overenskomsten om oprettelse af Verdenshandelsorganisation (WTO) og andre internationale handelsaftaler, herunder regionale og bilaterale aftaler, efter at der er truffet afgørelse i handelstvister i henhold til den respektive aftale. Den giver også Kommissionen beføjelse til at udligne forpligtelser i overensstemmelse med artikel 8 i WTO-overenskomsten om beskyttelsesforanstaltninger eller i overensstemmelse med bestemmelser om beskyttelsesforanstaltninger i andre internationale aftaler, samt at reagere på ændringer af indrømmelser indført af andre WTO-medlemmer som omhandlet i artikel XXVIII i den almindelige overenskomst om told og udenrigshandel (GATT).

Suspension eller tilbagetrækning af forpligtelser kan føre til handelspolitiske EU-foranstaltninger, der fastsættes ved en gennemførelsesretsakt efter undersøgelsesproceduren. Disse foranstaltninger omfatter i) suspension af toldindrømmelser og indførelse af nye eller forhøjede toldsatser, ii) indførelse eller forhøjelse af kvantitative restriktioner for import af varer ved hjælp af kontingenter, import- eller eksportlicenser eller andre foranstaltninger og iii) suspension af indrømmelser for varer, tjenesteydelser eller leverandører på området for offentlige udbud.

2.Krav om undersøgelse

I håndhævelsesforordningens artikel 10 fik Europa-Kommissionen til opgave at undersøge forordningens anvendelsesområde, navnlig de handelspolitiske foranstaltninger, der kan vedtages, samt dens gennemførelse og aflægger rapport til Europa-Parlamentet og Rådet. Efter den indledende undersøgelse (forordningens artikel 10, stk. 2), der fandt sted i juli 2017, blev undersøgelsen i henhold til forordningens artikel 10, stk. 1, planlagt til den 18. juli 2019.

Da undersøgelsen var gennemført, viste det sig, at der var behov for at ændre forordningen. Derfor fremlægges rapporten om undersøgelsen nu sammen med et lovgivningsforslag om ændring af forordningen.

3.Undersøgelse af håndhævelsesforordningens anvendelsesområde, handelspolitiske foranstaltninger og gennemførelse

3.1.Forordningens anvendelsesområde

Håndhævelsesforordningens artikel 3 omhandler situationer, hvori håndhævelsesforordningen finder anvendelse, og EU har ret til at træffe modforanstaltninger. EU kan kun træffe disse 1) efter en bindende afgørelse af en handelstvist, til fordel for EU, 2) med henblik på EU-udligningsforanstaltninger, som reaktion på en beskyttelsesforanstaltning indført af et andet land i henhold til gældende internationale handelsregler eller 3) når et WTO-medlem ændrer eller tilbagetrækker sine indrømmelser i henhold til artikel XXVIII i GATT 1994, og der ikke opnås enighed om en kompensationstilpasning.

3.1.1.Efter en bindende afgørelse af en handelstvist, til fordel for EU

Den første situation, hvori håndhævelsesforordningen kan anvendes, er når en tvistbilæggelsesprocedure i WTO eller i henhold til andre internationale handelsaftaler har ført til en bindende afgørelse af handelstvisten og giver anledning til en EU-ret til at suspendere forpligtelser på grund af den tabende parts manglende gennemførelse.

I perioden, der er genstand for undersøgelse, forekom der ikke en sådan situation, men efter vedtagelsen af appelorganets rapport om overholdelse i forbindelse med den igangværende Boeing-tvist i WTO i april 2019, der bekræftede, at USA's støtte til Boeing fortsat forvolder betydelig skade for Airbus, iværksatte Kommissionen imidlertid en offentlig høring om en foreløbig liste over produkter fra USA, som Unionen kan træffe modforanstaltninger imod. WTO-voldgift om omfanget af modforanstaltninger er i øjeblikket i gang. Offentlige høringer er det første skridt i retning af at indføre handelspolitiske foranstaltninger i henhold til håndhævelsesforordningen.

WTO's appelorgan er som bekendt i en krisesituation. Forordningen er for så vidt angår WTO blevet udformet på grundlag af en fuldt fungerende tvistbilæggelsesmekanisme, herunder undersøgelsen ved WTO's appelorgan, der fører til en endelig og bindende afgørelse. I løbet af de sidste to år er denne sikkerhed i stigende grad blevet truet af blokeringen af udpegelsen af nye medlemmer af appelorganet. WTO's appelorgan kan ikke behandle klager med færre end tre medlemmer. Pr. 11. december 2019 er antallet af medlemmer af appelorganet nede på én. Kommende panelrapporter kan herefter appelleres "into the void" ("i et tomrum"), hvilket ville fratage parterne en endelig, bindende og eksigibel afgørelse.

Selv om EU har udviklet beredskabsforanstaltninger i form af en "midlertidig ordning", der har til formål at kopiere WTO's appelmekanisme via voldgiftsproceduren i henhold til artikel 25 i WTO's tvistbilæggelsesforståelse, er denne ordning ikke automatisk, og EU har ingen garanti for, at den anden part accepterer den.

Undersøgelsen af håndhævelsesforordningens anvendelsesområde i forbindelse med andre internationale handelsaftaler pegede på en anden udfordring. En lignende situation med en blokeret tvistbilæggelse kan også opstå i forbindelse med andre handelsaftaler, herunder regionale og bilaterale aftaler, når et tredjeland ikke samarbejder som nødvendigt for at en bindende tvistbilæggelsesmekanisme kan fungere. For eksempel ville EU ikke være i stand til at opnå en bindende afgørelse, der kan håndhæves, når den anden part ikke udpeger en voldgiftsmand, og når der ikke findes nogen alternativ mekanisme til at afhjælpe denne situation.

Da håndhævelsesforordningen kun kan anvendes efter en bindende afgørelse, kan formålet med forordningen, der er at udstyre EU med de nødvendige instrumenter til at reagere effektivt og hurtigt på tredjelandes ulovlige foranstaltninger og beskytte EU's økonomiske interesser, ikke opnås. Dette hul skal håndteres, og forordningen ajourføres for at imødegå disse udfordringer.